Informácia o vypracovaní Spoločného plánu úloh Európskej komisie a Slovenskej republiky na rok 2010 v oblasti implementácie štrukturálnych fondov a Kohézneho fondu na Slovensku (Spoločná cestovná mapa pre rok 2010)

Spoločný plán úloh Európskej komisie a Slovenskej republiky na rok 2010 v oblasti implementácie štrukturálnych fondov a Kohézneho fondu na rok 2010  (ďalej len „spoločný plán úloh“) vypracovala Európska komisia v spolupráci so Stálym zastúpením SR pri EÚ v Bruseli, Úradom vlády SR a príslušnými ministerstvami zapojenými do implementácie štrukturálnych fondov a Kohézneho fondu na Slovensku.
Stále zastúpenie SR pri EÚ v Bruseli predstavuje efektívne pracovné zázemie pre agendu rokovaní s EK o otázkach implementácie ŠF a KF.  Dňa 15. januára 2010 sa na Stálom zastúpení SR pri EÚ v Bruseli uskutočnilo pravidelné pracovné stretnutie stáleho predstaviteľa SR pri EÚ  Ivana Korčoka s riaditeľom generálneho riaditeľstva Európskej komisie pre regionálnu politiku (ďalej len „DG REGIO“) Nicholasom Martynom. Cieľom stretnutia bolo prediskutovanie strategických a aktuálnych otázok implementácie štrukturálnych fondov a Kohézneho fondu, najmä budúcnosť politiky súdržnosti a Stratégia EÚ 2020, strategická správa SR 2009, pokrok v implementácii a otázky konaní o porušení Zmluvy v oblasti životného prostredia a dopravy. Na rokovaní sa zástupcovia EK a SR dohodli na  vypracovaní spoločného plánu úloh, ktorý by mal byť odsúhlasený v rámci pracovnej návštevy  generálneho riaditeľa DG REGIO  Dirka Ahnera na Slovensku.
Dňa 11. februára 2010 sa uskutočnila pracovná návšteva  generálneho riaditeľa DG REGIO Dirka Ahnera  na Slovensku. Generálny riaditeľ DG REGIO počas svojej návštevy absolvoval rokovania s ministrom výstavby a regionálneho rozvoja, podpredsedom vlády SR pre vedomostnú spoločnosť, európske záležitosti, ľudské práva a menšiny, ministrom životného prostredia, ministrom dopravy pôšt a telekomunikácií a štátnym tajomníkom MVRR SR. Cieľom rokovaní bolo prediskutovať aktuálne otázky implementácie štrukturálnych fondov na Slovensku,  a to najmä predkladanie a implementácia veľkých projektov, otázky horizontálnej priority marginalizované rómske komunity, otázky zosúladenia národnej legislatívy s európskou legislatívou, problematika verejného obstarávania pri implementácii ŠF. 
Generálny riaditeľ DG REGIO v rámci rokovaní s ministrom VRR SR Igorom Štefanovom a podpredsedom vlády SR Dušanom Čaplovičom podčiarkol, že rok 2010 bude kritickým rokom pre všetky členské krajiny EÚ, vzhľadom na pomalý začiatok čerpania programového obdobia 2007 - 2013, a bude potrebné zaznamenať značný pokrok práve v roku 2010.            D. Ahner vyjadril obavy z malého pokroku pri predkladaní a implementácii veľkých projektov a zároveň zdôraznil význam spolupráce s expertmi JASPERS už v rannom štádiu prípravy projektov.  Z oblasti životného prostredia neboli DG REGIO predložené žiadne veľké projekty, z tohto dôvodu EK navrhla zaradiť do spoločného plánu  úlohu predložiť prvé veľké projekty z oblasti životného prostredia do konca marca 2010.  Generálny riaditeľ DG REGIO označil Lokálne stratégie komplexného prístupu pri implementácii horizontálnej priority Marginalizované rómske komunity za veľmi dobre nastavené, vzorové aj pre ostatné členské štáty EÚ, avšak zatiaľ nie je badateľný reálny pokrok pri ich implementácii. V súvislosti s problematikou verejného obstarávania zdôraznil nevyhnutnosť správneho a transparentného vykonávania verejného obstarávania u projektov ŠF a KF, a potrebu sústrediť sa na preventívne opatrenia (informovanosť, školenia, kontroly na národnej úrovni tak, aby EK nemusela pristúpiť k finančným korekciám). D. Ahner vyjadril spokojnosť nad krokmi, ktoré SR uskutočnila v oblasti EIA od doručenia listu ohľadne konania o porušení Zmluvy (infringement). Je potrebné, aby sa nedostatočný súlad národnej legislatívy nestal rizikovým faktorom pre implementáciu ŠF a KF. Zo strany zástupcov SR bolo uvedené, že všetky vzniknuté problémy sa riešia, SR si uvedomuje dôležitosť veľkých projektov, dotknuté ministerstvá budú dôrazne upozornené na potrebu pokroku pri veľkých projektoch a potrebu spolupráce s expertmi JASPERS, ako aj na predloženie aktuálneho indikatívneho zoznamu veľkých projektov na EK.  Centrálny koordinačný orgán (CKO) a ÚV SR veľmi citlivo pristupujú k implementácii horizontálnej priority Marginalizované rómske komunity a napriek ťažkému začiatku možno konštatovať pokrok, bolo predložených 240 projektov a posudzuje sa cez 100 lokálnych stratégií, v máji sa plánuje konferencia v tejto oblasti. Otázkou verejného obstarávania sa vláda SR zaoberala opakovane, pripomienky EK boli zapracované do kontrolných zoznamov, aj do novely zákona o eurofondoch, zintenzívnili sa školiace a informačné aktivity. Zástupcovia SR vyjadrili veľkú podporu realizácie spoločného plánu úloh a bolo uvedené, že úlohy z plánu budú pretavené do konkrétnych úloh pre jednotlivých ministrov a odpočet plnenia spoločného plánu úloh sa bude vykonávať v rámci koordinačných rokovaní pracovnej skupiny členov vlády SR zodpovedných za čerpanie eurofondov.  
Výsledkom pracovnej návštevy generálneho riaditeľa DG REGIO bolo odsúhlasenie spoločného plánu úloh, ktorého realizácia by mala napomôcť zrýchleniu a zefektívneniu čerpania ŠF a KF na Slovensku.
Spoločný plán úloh pozostáva z 8 tematických častí: 
1. Veľké projekty 
2. Porušenia, najmä EIA
3. Rómska problematika
4. Dunajská stratégia
5. Verejné obstarávanie
6. Komunikačné aktivity
7. Finančné inžinierstvo (JEREMIE a JESSICA)
8. Finančné monitorovanie
Dňa 19. februára 2010  podpredseda vlády SR Dušan Čaplovič požiadal podpredsedu vlády SR a ministra školstva SR, ministra financií SR, ministra hospodárstva SR, ministra dopravy, pôšt a telekomunikácií SR, ministra  životného prostredia SR a Splnomocnenca vlády SR pre rómske komunity o vykonávanie odpočtu úloh, ktoré  vyplývajú  zo  spoločného plánu úloh. 
Dňa 5. marca 2010 sa z iniciatívy Stáleho zastúpenia SR pri EÚ v Bruseli uskutočnilo pracovné stretnutie so zástupcom geografickej jednotky pre SR DG Regio Colinom Walkerom, ktorého cieľom bolo prediskutovať stav plnenia spoločného plánu úloh. Na pracovnom stretnutí boli zároveň prediskutované a akceptované pripomienky slovenskej strany týkajúce sa úprav spoločného plánu úloh. Zo strany zástupcu EK bolo zdôraznené, že spoločný plán úloh je otvorený a flexibilný dokument, ktorý sa bude postupne dopĺňať podľa aktuálneho stavu prioritných oblastí pri implementácii ŠF a KF na Slovensku.
Prvý odpočet  plnenia úloh vyplývajúcich zo spoločného plánu úloh ku dňu 01. 03. 2009  bol predložený na koordinačnom rokovaní pracovnej skupiny členov vlády SR zodpovedných za čerpanie eurofondov dňa 17. 3. 2010. 
V súčasnosti podpredseda vlády SR Dušan Čaplovič  pripravuje  informáciu pre  generálneho riaditeľa DG REGIO  Dirka Ahnera o stave a aktuálnych otázkach v rámci štrukturálnych fondov a  odpočte  plnenia úloh vyplývajúcich zo  spoločného plánu úloh.
Spoločný plán úloh (Spoločná cestovná mapa pre rok 2010) tvorí prílohu predkladanej informácie.